सीबीआई छापे के बाद  डी. के. शिवकुमार के समर्थन में आई कांग्रेस
कर्नाटक कांग्रेस प्रमुख डी. के. शिवकुमार की संपत्तियों पर केंद्रीय जांच ब्यूरो (सीबीआई) की छापेमारी का कड़ा विरोध करते हुए पार्टी ने सोमवार को कहा कि वह राजनीति का शिकार हुए हैं और पार्टी उनके साथ खड़ी है।
नई दिल्ली: कर्नाटक कांग्रेस प्रमुख डी. के. शिवकुमार की संपत्तियों पर केंद्रीय जांच ब्यूरो (सीबीआई) की छापेमारी का कड़ा विरोध करते हुए पार्टी ने सोमवार को कहा कि वह राजनीति का शिकार हुए हैं और पार्टी उनके साथ खड़ी है। एक संवाददाता सम्मेलन को संबोधित करते हुए पार्टी प्रवक्ता सुष्मिता देव ने कहा, "सीबीआई केंद्र सरकार की महज एक कठपुतली है और कुछ नहीं।"उन्होंने कहा कि जब राज्य में उपचुनाव होते हैं तो छापे क्यों पड़ते हैं, उन्होंने जोर देकर कहा कि शिवकुमार राजनीतिक द्वेष के शिकार हुए हैं और सीबीआई को भाजपा के एजेंट के रूप में काम नहीं करना चाहिए।पार्टी के महासचिव, कर्नाटक के प्रभारी रणदीप सुरजेवाला ने कहा, "मोदी-येदियुरप्पा की जोड़ी के डराने-धमकाने के खेल को उनकी कठपुतली बनी सीबीआई द्वारा पर डी.के. शिवकुमार पर छापा मारकर अंजाम दिया जा रहा है लेकिन इससे हम डरने वाले नहीं हैं।"सीबीआई ने सोमवार को दिल्ली, मुंबई और कर्नाटक के 14 स्थानों पर तलाशी ली और विभिन्न ठिकानों से 50 लाख रुपये बरामद किए। यह कार्रवाई तब हुई जब सीबीआई ने शिवकुमार और अन्य के खिलाफ आय से अधिक बेहिसाब संपत्ति रखने का मामला दर्ज किया।सीबीआई के एक अधिकारी ने कहा, "सीबीआई ने आय से अधिक बेहिसाब संपत्ति रखने के आरोपों पर शिवकुमार और अन्य के खिलाफ मामला दर्ज किया है।" अधिकारी ने कहा कि कर्नाटक में नौ, दिल्ली में चार और मुंबई में एक ठिकाने सहित 14 स्थानों पर तलाशी ली जा रही है।सीबीआई सूत्रों के मुताबिक, अब तक विभिन्न स्थानों से 50 लाख रुपये बरामद किए जा चुके हैं। शिवकुमार प्रवर्तन निदेशालय (ईडी) द्वारा की जा रही मनी लॉन्ड्रिंग मामले की जांच के दायरे में भी हैं। उन्हें पिछले साल ईडी ने गिरफ्तार भी किया था।